Document ID: 32015R0056

KOMISIJOS REGLAMENTAS (ES) 2015/56
2015 m. sausio 15 d.
kuriuo dėl nuostatų, susijusių su prekyba laukinės faunos ir floros rūšių egzemplioriais, iš dalies keičiamas Reglamentas (EB) Nr. 865/2006, nustatantis išsamias Tarybos reglamento (EB) Nr. 338/97 įgyvendinimo taisykles
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 1996 m. gruodžio 9 d. Tarybos reglamentą (EB) Nr. 338/97 dėl laukinės faunos ir floros rūšių apsaugos kontroliuojant jų prekybą, (1) ypač į jo 19 straipsnio 2, 3 ir 4 punktus,
kadangi:
(1)
siekiant įgyvendinti tam tikras Nykstančių laukinės faunos ir floros rūšių tarptautinės prekybos konvencijos (CITES) (toliau - Konvencija) šalių konferencijos (2013 m. kovo 3-14 d.) šešioliktame susitikime priimtas rezoliucijas, reikėtų iš dalies pakeisti tam tikras Komisijos reglamento (EB) Nr. 865/2006 (2) nuostatas ir papildyti jį naujomis nuostatomis;
(2)
visų pirma atsižvelgiant į CITES konferencijos rezoliuciją Nr. 16.8 reikėtų įterpti specialias nuostatas, skirtas muzikos instrumentų pervežimui per sieną nekomerciniais tikslais supaprastinti;
(3)
patirtis, sukaupta įgyvendinant Reglamentą (EB) Nr. 865/2006 kartu su Komisijos įgyvendinimo reglamentu (ES) Nr. 792/2012 (3), parodė, kad tam tikras jo nuostatas reikėtų iš dalies pakeisti siekiant užtikrinti, kad tas reglamentas visoje Sąjungoje būtų įgyvendinamas darniai ir veiksmingai. Visų pirma tai taikoma pirmą kartą įvežant į Sąjungą medžioklės trofėjus, kurie yra kai kurių Reglamento (EB) Nr. 338/97 B priede išvardytų rūšių arba populiacijų egzemplioriai, kurių atveju kyla abejonių dėl prekybos medžioklės trofėjais tvarumo arba esama didelio masto nelegalios prekybos požymių. Tokiais atvejais reikia griežtesnės importo į Sąjungą kontrolės ir todėl Reglamento (EB) Nr. 338/97 7 straipsnio 3 dalyje nustatyta asmeniniams ir namų ūkio daiktams skirta leidžianti nukrypti nuostata neturėtų būti taikoma. Patirtis įgyvendinant Reglamentą (EB) Nr. 865/2006 taip pat parodė, kad būtina paaiškinti, kad valstybės narės neturėtų išduoti importo leidimų tais atvejais, kai nepaisant atitinkamo prašymo jos iš eksportuojančios ar reeksportuojančios šalies negauna pakankamos informacijos apie į ES importuotinų egzempliorių teisėtumą;
(4)
šešioliktame Konvencijos šalių konferencijos susitikime atnaujintos standartinės nomenklatūros nuorodos. Tos nuorodos naudojamos leidimuose ir sertifikatuose nurodant mokslinius rūšių pavadinimus. Į tuos pakeitimus turėtų būti atsižvelgta Reglamento (EB) Nr. 865/2006 VIII priede;
(5)
Reglamentas (EB) Nr. 865/2006 turėtų būti atitinkamai iš dalies pakeistas;
(6)
kadangi šį reglamentą reikėtų taikyti kartu su Reglamentu (ES) Nr. 792/2012, svarbu, kad abu reglamentai būtų taikomi nuo tos pačios dienos;
(7)
šiame reglamente numatytos priemonės atitinka Prekybos laukine fauna ir flora komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 865/2006 iš dalies keičiamas taip:
1)
1 straipsnis iš dalies keičiamas taip:
a)
1 punktas pakeičiamas taip:
„1) „įsigijimo data“- diena, kurią egzempliorius buvo paimtas iš natūralios aplinkos, gimė nelaisvėje arba buvo dirbtinai padaugintas, arba, jei tokia diena nežinoma - anksčiausia patvirtinta diena, kurią bet kuris asmuo jį įsigijo;“
;
b)
6 punktas pakeičiamas taip:
„6) „kilnojamoji paroda“- komerciniais tikslais viešai rodomas pavyzdžių rinkinys, cirkas, žvėrynas, augalų paroda, orkestras arba muziejų paroda;“
;
2)
4 straipsnio 1 dalies antra pastraipa pakeičiama taip:
„Tačiau paraiškos gauti importo ir eksporto leidimus, reeksporto sertifikatus, Reglamento (EB) Nr. 338/97 5 straipsnio 2 dalies b punkte, 5 straipsnio 3 ir 4 dalyse, 8 straipsnio 3 dalyje ir 9 straipsnio 2 dalies b punkte numatytus sertifikatus, asmeninės nuosavybės sertifikatus, pavyzdžių rinkinių sertifikatus, muzikos instrumentų sertifikatus ir kilnojamosios parodos sertifikatus, taip pat pranešimai apie importą, papildomi lapai ir etiketės gali būti pildomi ranka, su sąlyga, kad pildoma įskaitomai, rašalu ir didžiosiomis raidėmis.“
;
3)
7 straipsnis papildomas šia 6 dalimi:
„6. Trečiųjų šalių išduoti eksporto leidimai ir reeksporto sertifikatai priimami tik tada, jei atitinkamos trečiosios šalies kompetentinga institucija paprašyta pateikia pakankamos informacijos, patvirtinančios kad egzemplioriai buvo įgyti laikantis atitinkamų rūšių apsaugos teisės aktų.“
;
4)
9 straipsnis pakeičiamas taip:
„9 straipsnis
Egzempliorių siuntimas
Nepažeidžiant 31, 38, 44b, 44i ir 44p straipsnių, kiekvienai egzempliorių siuntai, kuri yra sudedamoji vieno krovinio dalis, išduodamas atskiras importo leidimas, pranešimas apie importą, eksporto leidimas arba reeksporto sertifikatas.“
;
5)
10 straipsnis iš dalies keičiamas taip:
a)
pavadinimas pakeičiamas taip:
„Importo ir eksporto leidimų, reeksporto sertifikatų, kilnojamosios parodos sertifikatų, asmeninės nuosavybės sertifikatų, pavyzdžių rinkinio sertifikatų ir muzikos instrumentų sertifikatų galiojimas“
;
b)
3 dalis pakeičiama taip:
„3. Kilnojamosios parodos, asmeninės nuosavybės ir muzikos instrumentų sertifikatų, išduotų atitinkamai remiantis 30, 37 ir 44h straipsniais, galiojimo laikas - ne daugiau kaip 3 metai.“
;
c)
5 ir 6 dalys pakeičiamos taip:
„5. Kilnojamosios parodos sertifikatai, asmeninės nuosavybės sertifikatai arba muzikos instrumentų sertifikatai nustoja galioti pardavus, pametus, sunaikinus ar pavogus egzempliorių, kitaip perleidus egzemplioriaus nuosavybės teisę arba gyviems egzemplioriams žuvus, pabėgus arba juos paleidus į laisvę.
6. Atitinkamo dokumento turėtojas grąžina pasibaigusį, nepanaudotą arba nebegaliojantį importo leidimo, eksporto leidimo, reeksporto sertifikato, kilnojamosios parodos sertifikato, asmeninės nuosavybės sertifikato, pavyzdžių rinkinio sertifikato arba muzikos instrumento sertifikato originalą ir visas jo kopijas nedelsdamas grąžina dokumentus išdavusiai institucijai.“
;
6)
11 straipsnis iš dalies keičiamas taip:
a)
1 dalies c punktas pakeičiamas taip:
„c)
pametus, sunaikinus arba pavogus juose nurodytus egzempliorius;“
;
b)
2 dalies c punktas pakeičiamas taip:
„c)
pametus, sunaikinus arba pavogus juose nurodytus egzempliorius;“
;
7)
14 straipsnio antra pastraipa pakeičiama taip:
„Tačiau kilmės sertifikatai, išduoti Reglamento (EB) Nr. 338/97 C priede išvardytų rūšių egzemplioriams, gali būti naudojami egzempliorių įvežimui į Sąjungą 12 mėnesių nuo jų išdavimo datos, o kilnojamosios parodos sertifikatai, asmeninės nuosavybės sertifikatai arba muzikos instrumentų sertifikatai įvežant į Sąjungą arba kreipiantis dėl atitinkamų sertifikatų remiantis šio reglamento 30, 37 ir 44h straipsniais gali būti naudojami trejus metus nuo jų išdavimo dienos.“
;
8)
po 44g straipsnio įterpiamas šis VIIIb skyrius:
„VIIIb SKYRIUS
MUZIKOS INSTRUMENTO SERTIFIKATAS
44h straipsnis
Išdavimas
1. Valstybės narės gali išduoti muzikos instrumento sertifikatą muzikos instrumentams pervežti per sieną nekomerciniais tikslais, įskaitant asmeninio naudojimo, atlikimo, gamybos (įrašų), transliavimo, mokymo, eksponavimo ar konkurso tikslus, tačiau jais neapsiribojant, jei tokie instrumentai atitinka visus šiuos reikalavimus:
a)
yra pagaminti iš Reglamento (EB) Nr. 338/97 A, B ar C prieduose išvardytų rūšių egzempliorių, išskyrus Reglamento (EB) Nr. 338/97 A priede išvardytų rūšių egzempliorius, įsigytų po to, kai tos rūšys buvo įtrauktos į Konvencijos priedėlius;
b)
muzikos instrumento gamybai naudojamas egzempliorius buvo teisėtai įsigytas;
c)
muzikos instrumentas yra tinkamai identifikuojamas.
2. Prie sertifikato yra pridedamas papildomas lapas, naudojamas remiantis 44m straipsniu.
44i straipsnis
Naudojimas
Sertifikatas gali būti naudojamas vienu iš šių būdų:
a)
kaip importo leidimas pagal Reglamento (EB) Nr. 338/97 4 straipsnį;
b)
kaip eksporto leidimas arba reeksporto sertifikatas pagal Reglamento (EB) Nr. 338/97 5 straipsnį.
44j straipsnis
Išduodanti institucija
1. Muzikos instrumento sertifikatą išduoda valstybės, kurioje yra pareiškėjo nuolatinė gyvenamoji vieta, valdymo institucija.
2. Muzikos instrumento sertifikato 23 skiltyje arba atitinkamame sertifikato priede įrašomas šis tekstas:
„Galioja daugkartiniam pervežimui per sieną. Originalą turi saugoti savininkas.
Muzikos instrumentas, kuriam išduotas šis sertifikatas, kuriuo leidžiamas daugkartinis pervežimas per sieną, yra naudojamas nekomerciniais tikslais, įskaitant asmeninio naudojimo, atlikimo, gamybos (įrašų), transliavimo, mokymo, eksponavimo ar konkurso tikslus, tačiau jais neapsiribojant. Muzikos instrumento, kuriam išduotas šis sertifikatas, negalima parduoti ar perduoti nuosavybės teisių į jį, kol jis yra už sertifikatą išdavusios valstybės ribų.
Šį sertifikatą privaloma grąžinti sertifikatą išdavusios valstybės valdymo institucijai prieš sertifikato galiojimo pabaigos datą.
Šis sertifikatas galioja tik kartu pateikus papildomą lapą, kurį kiekvieną kartą kertant sieną turi antspauduoti ir pasirašyti muitinės pareigūnas.“
44k straipsnis
Egzemplioriams taikomi reikalavimai
Išdavus egzemplioriui muzikos instrumento sertifikatą, laikomasi šių reikalavimų:
a)
muzikos instrumentą turi užregistruoti sertifikatą išduodanti valdymo institucija;
b)
iki pasibaigiant sertifikato galiojimo terminui muzikos instrumentas turi būti grąžintas į valstybę narę, kurioje jis užregistruotas;
c)
egzemplioriaus negalima parduoti ar perduoti nuosavybės teisių į jį, kol jis yra už pareiškėjo nuolatinės gyvenamosios vietos valstybės ribų, išskyrus tuos atvejus, kai taikomos 44n straipsnyje numatytos sąlygos;
d)
muzikos instrumentas turi būti tinkamai identifikuojamas.
44l straipsnis
Paraiškos
1. Muzikos instrumento sertifikato paraiškos teikėjas pateikia informaciją, nurodytą 44h bei 44k straipsniuose ir prireikus užpildo paraiškos formos 1, 4 ir 7-23 skiltis ir sertifikato originalo bei visų kopijų 1, 4 ir 7-22 skiltis.
Valstybės narės gali nurodyti, kad reikia užpildyti tik paraiškos formą, ir tuomet tokia paraiška gali būti skirta daugiau kaip vienam sertifikatui gauti.
2. Tinkamai užpildyta paraiškos forma pateikiama valstybės narės, kurioje yra pareiškėjo nuolatinė gyvenamoji vieta, valdymo institucijai kartu su būtina informacija bei dokumentiniais įrodymais, kurių, minėtos institucijos nuomone, reikia tam, kad ji galėtų nustatyti, ar turėtų būti išduotas sertifikatas.
Bet kokios informacijos nepateikimas paraiškoje turi būti pagrįstas.
3. Kai pateikiama paraiška gauti sertifikatą egzemplioriams, dėl kurių paraiška anksčiau buvo atmesta, pareiškėjas apie tą faktą informuoja valdymo instituciją.
44m straipsnis
Dokumentai, kuriuos turėtojas turi pateikti muitinės įstaigai
Jei į Sąjungą įvežamam, eksportuojamam arba reeksportuojamam egzemplioriui muzikos instrumento sertifikatas yra išduotas remiantis 44j straipsniu, sertifikato turėtojas pagal Reglamento (EB) Nr. 338/97 12 straipsnio 1 dalį paskirtai muitinės įstaigai atiduoda patikrinti to sertifikato originalą, papildomo lapo originalą bei jo kopiją.
Muitinės įstaiga, užpildžiusi papildomą lapą, grąžina originalus turėtojui, patvirtina papildomo lapo kopiją ir patvirtintą kopiją persiunčia atitinkamai valdymo institucijai remdamasi 45 straipsniu.
44n straipsnis
Egzempliorių, kuriems išduotas muzikos instrumento sertifikatas, pardavimas
Jei pagal šio reglamento 44j straipsnį išduoto muzikos instrumento sertifikato turėtojas pageidauja egzempliorių parduoti, pirmiausia jis turi sertifikatą atiduoti jį išdavusiai valdymo institucijai ir, jei egzempliorius priklauso vienai iš Reglamento (EB) Nr. 338/97 A priede išvardytų rūšių, kreiptis į kompetentingą instituciją dėl sertifikato išdavimo remiantis minėto reglamento 8 straipsnio 3 dalimi.
44o straipsnis
Pakeitimas
Pamestą, pavogtą arba sunaikintą muzikos instrumento sertifikatą pakeisti kitu gali tik jį išdavusi institucija.
Jei įmanoma, naujam sertifikatui suteikiamas toks pat numeris ir nurodomas toks pat kaip originalaus dokumento galiojimo laikas, o jo 23 skiltyje įrašoma:
„Šis sertifikatas yra tikra originalo kopija“ arba „Šiuo sertifikatu panaikinamas ir pakeičiamas xxxx xx xx išduotas originalas, kurio numeris xxxx“.
44p straipsnis
Muzikos instrumentų įvežimas į Sąjungą su trečiųjų šalių išduotais sertifikatais
Įvežant muzikos instrumentą į Sąjungą nereikalaujama pateikti eksporto dokumento arba importo leidimo su sąlyga, kad trečioji šalis jam yra išdavusi muzikos instrumento sertifikatą panašiomis sąlygomis, kaip nustatytos 44h ir 44j straipsniuose. Reeksportuojant minėtą muzikos instrumentą nereikalaujama pateikti reeksporto sertifikato.“
;
9)
56 straipsnis iš dalies keičiamas taip:
a)
1 dalies antra pastraipa pakeičiama taip:
„Taikant a punktą kontroliuojamas sąlygas sudaro nenatūrali aplinka, kurią žmogus intensyviai keičia savo įsikišimu, apimančiu arimą, tręšimą, piktžolių naikinimą, drėkinimą arba daiginimo darbus, pavyzdžiui, sodinimą į indus, lysves ir saugojimą nuo oro poveikio, bet šiais darbais neapsiribojančiu. Agarmedžių taksonai, užauginti iš sėklų, auginių, skiepų, orinių atlankų, augalų dalių, kaliaus audinių arba kitų augalo audinių, sporų arba kitų ūglių „kontroliuojamomis sąlygomis“, reiškia medelyną, įskaitant kitą nenatūralią aplinką, kurią žmogus keičia savo įsikišimu siekdamas išauginti augalus ar augalų dalis bei išvestinius produktus.“
;
b)
straipsnis papildomas 3 dalimi:
„3. Agarmedžių taksonų medžiai, auginami:
a)
soduose (privačiuose ir (arba) bendruomenių) ir
b)
valstybiniame, privačiame arba bendruomenės kultūriniame medelyne - vienos rūšies arba mišrių rūšių, -
yra laikomi dirbtinai padaugintais pagal 1 dalį.“
;
10)
57 straipsnis iš dalies keičiamas taip:
a)
įterpiama ši 3a dalis:
„3a. Nukrypstant nuo 3 dalies, pirmą kartą įvežant į Sąjungą medžioklės trofėjus, kurie yra Reglamento (EB) Nr. 338/97 B priede ir šio reglamento XIII priede išvardytų rūšių arba populiacijų egzemplioriai, taikomas Reglamento (EB) Nr. 338/97 4 straipsnis.“
;
b)
5 dalis papildoma šiuo g punktu:
„g)
agarmedžio egzempliorių (Aquilaria spp. ir Gyrinops spp.) - ne daugiau kaip po 1 kg drožlių, 24 ml aliejaus ir du komplektus karolių arba rožinių (arba du vėrinius ar apyrankes) vienam asmeniui.“
;
11)
58 straipsnis iš dalies keičiamas taip:
a)
3 dalis papildoma šia pastraipa:
„Ankstesnės pastraipos nuostatos negalioja raganosio ragų arba dramblio kaulo, esančių asmeniniuose arba namų ūkio daiktuose, reeksportui; šių egzempliorių atveju reikalaujama muitinei pateikti reeksporto sertifikatą.“
;
b)
3a ir 4 dalys pakeičiamos taip:
„3a. Jei asmuo, kurio nuolatinė gyvenamoji vieta nėra Sąjungoje, reeksportuoja asmeninius arba namų ūkio daiktus, įsigytus ne toje valstybėje, kurioje yra nuolatinė jo gyvenamoji vieta, įskaitant asmeninius medžioklės trofėjus, kurie yra Reglamento (EB) Nr. 338/97 A priede išvardytų rūšių egzemplioriai, jis privalo muitinei pateikti reeksporto sertifikatą. Toks pat reikalavimas taikomas reeksportuojant kaip asmeninius arba namų ūkio daiktus Reglamento (EB) Nr. 338/97 B priede išvardytų populiacijų raganosio ragų arba dramblio kaulo egzempliorius.
4. Nukrypstant nuo 2 ir 3 dalių, (re)eksporto dokumento nereikia pateikti (re)eksportuojant 57 straipsnio 5 dalies a-g punktuose išvardytus egzempliorius.“
;
12)
58a straipsnis iš dalies keičiamas taip:
a)
1 dalies įvadinė frazė pakeičiama taip:
„1. Vykdyti komercinę veiklą, susijusią su Reglamento (EB) Nr. 338/97 B priede nurodytų rūšių egzemplioriais, kurie į Sąjungą įvežami pagal Reglamento (EB) Nr. 338/97 7 straipsnio 3 dalį, valstybės narės valdymo institucija gali leisti tik tokiomis sąlygomis:“
;
b)
2 dalis pakeičiama taip:
„2. Komercinė veikla, susijusi su Reglamento (EB) Nr. 338/97 A priede nurodytų rūšių egzemplioriais, kurie įvežti į Sąjungą pagal Reglamento (EB) Nr. 338/97 7 straipsnio 3 dalį, ir su Konvencijos I priedėlyje arba Reglamento (EEB) Nr. 3626/82 C1 priede nurodytų rūšių egzemplioriais, kurie įvežti į Sąjungą kaip asmeniniai ir namų ūkio daiktai, draudžiama.“
;
13)
66 straipsnio 6 dalis papildoma antra pastraipa:
„Skirtingų eršketinių žuvų (Acipenseriformes) rūšių ikrai nemaišomi į pirminę talpyklą, išskyrus presuotus ikrus (t. y. ikrus, kuriuos sudaro vienos arba kelių eršketinių ar irklanosių žuvų rūšių neapvaisinti kiaušinėliai (ikrai ir pieniai), likę apdorojus ir paruošus aukštesnės kokybės ikrus.“
;
14)
72 straipsnio 3 dalis pakeičiama taip:
„3. Vienus metus nuo Komisijos įgyvendinimo reglamento (ES) 2015/57 (4) įsigaliojimo valstybės narės gali išduoti Įgyvendinimo reglamento (ES) Nr. 792/2012 I, III ir IV prieduose nustatytų formų importo ir eksporto leidimus, reeksporto sertifikatus, kilnojamosios parodos sertifikatus ir asmeninės nuosavybės sertifikatus, II priede nustatytos formos pranešimus apie importą ir V priede nustatytos formos ES sertifikatus.
;
15)
priedai iš dalies keičiami pagal šio reglamento priedą.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2015 m. sausio 15 d.

Labels: 3
20
1
6